**ՀԻՄՆԱՎՈՐՈՒՄ**

**«ԱՐԴԱՐԱԴԱՏՈՒԹՅԱՆ ԱԿԱԴԵՄԻԱՅԻ ՄԱՍԻՆ» ՕՐԵՆՔԻ ԵՎ ««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», ««ԴԱՏԱԽԱԶՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», ««ՀԱԿԱԿՈՌՈՒՊՑԻՈՆ ԿՈՄԻՏԵԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը.**

Դատական համակարգի, դատախազության և նախաքննական մարմինների ներկայացուցիչների մասնագիտական ուսուցումը և շարունակական վերապատրաստումը առանցքային նշանակություն ունեն նրանց կողմից իրավունքի գերակայության և ժողովրդավարական արժեքների պահպանման առաքելության արդյունավետ կենսագործման առումով։ Այն մի կողմից՝ դատական իշխանության և իրավապահ մարմինների նկատմամբ հարգանքի մթնոլորտի ձևավորման նախապայման է, իսկ մյուս կողմից՝ խորը և բազմաբնույթ գիտելիքները կարևոր են մասնագիտական գործառույթներն օբյեկտիվ, անաչառ և արհեստավարժ կատարելու, ինչպես նաև դատական իշխանությանը և իրավապահ մարմիններին անհարկի ազդեցություններից պաշտպանելու համար։

Դատական իշխանության և դատախազության ներկայացուցիչների ուսուցման և վերապատրաստման կարևորությունը ճանաչվել է մի շարք միջազգային փաստաթղթերում, այդ թվում՝ 1985թ. ընդունված ՄԱԿ-ի Դատական իշխանության անկախության մասին հիմնարար սկզբունքներում, 1998թ. Դատավորի կարգավիճակի մասին եվրոպական խարտիայում, Եվրոպայի Խորհրդի Նախարարների կոմիտեի Դատավորների անկախության, արդյունավետության և դերի մասին թիվ R201012 առաջարկությունում, ինչպես նաև Արևելյան Եվրոպայի, Հարավային Կովկասի և Կենտրոնական Ասիայի երկրների դատական իշխանության անկախության հարցերով 2010թ. Կիևյան համաժողովի առաջարկություններում։ Այս համատեքստում առավել մեծ ուշադրության է արժանի Եվրոպական դատավորների խորհրդատվական խորհրդի Ազգային և եվրոպական մակարդակներում դատավորների պատշաճ նախնական և ընթացիկ վերապատրաստման մասին թիվ 4 2003 կարծիքը այսուհետ՝ նաև ԵԴԽԽ կարծիք և Եվրոպական դատախազների խորհրդատվական խորհրդի «Դատախազների վերաբերյալ եվրոպական նորմերի և սկզբունքների մասին» թիվ 9 (2014) կարծիքը։

Հիշյալ փաստաթղթերը, ի թիվս այլնի, հատուկ նշանակություն են տալիս ուսուցման և վերապատրաստման համար պատասխանատու մարմնի հետ կապված հարցերին՝ ընդգծելով նրա՝ գործադիր և օրենսդիր իշխանություններից անկախության անհրաժեշտությունը և պետության կողմից վերջինիս անհրաժեշտ ռեսուրսներով, այդ թվում՝ ֆինանսական միջոցներով, ապահովելու պարտականությունը։ Միաժամանակ, դատավորների և այլ մասնագիտության տեր անձանց միջև գիտելիքների փոխանակումը և փոխըմբռնումը խթանելու նպատակով ԵԴԽԽ կարծիքի 29-րդ կետում առաջարկվում է դատավորների ուսուցումը համատեղել այլ մասնագիտությունների անձանց օրինակ՝ փաստաբանների, դատախազների և այլն ուսուցման հետ։

Հայաստանում հիշատակված առաքելությունը իրականացնում է Արդարադատության ակադեմիան (այսուհետ՝ նաև Ակադեմիա), որը պետական ոչ առևտրային կազմակերպության կարգավիճակ ունեցող հաստատություն է։

Ակադեմիան հիմնադրվել է 2013 թվականի մայիսի 2-ին ընդունված «Արդարադատության ակադեմիայի մասին» օրենքի (այսուհետ՝ նաև **Օրենք**) հիման վրա ընդունված Հայաստանի Հանրապետության կառավարության 2013 թվականի սեպտեմբերի 13-ի թիվ 990-Ա որոշմամբ և իր գործունեությունը սկսել է 2014 թվականի հունվարի 1-ից՝ իրականացնելով դատական և իրավապահ համակարգի ներկայացուցիչների նախնական և շարունակական ուսուցումը:

Ակադեմիայի վերաբերյալ օրենսդրությունը ներառում է մի շարք օրենսդրական ակտեր, որոնց շարքում կենտրոնական տեղ է զբաղեցնում Օրենքը։ Այն կարգավորում է Ակադեմիայի կարգավիճակի, նպատակի և գործառույթների, կառավարման և ղեկավարման մարմինների, ինչպես նաև ուսուցման գործընթացի հետ կապված հարաբերությունները։

Օրենքը իր գործողության կարճ ժամանակահատվածում ենթարկվել է մեկ տասնյակից ավելի փոփոխությունների, որոնք կոչված են եղել մի կողմից՝ բարելավել դրա կարգավորումները, իսկ մյուս կողմից՝ Օրենքը համապատասխանեցնել հարակից օրենքների կարգավորումների տրամաբանությանը։ Այդուհանդերձ, կատարված փոփոխությունները կրել են հատվածական բնույթ՝ հանգեցնելով տեխնիկական և համակարգային աններդաշնակությունների։ Բացի այդ, Օրենքը շարունակում է կրել ինստիտուցիոնալ կատարելագործման անհրաժեշտություն՝ հիմքում ունենալով հասարակական կյանքի և հարակից օրենսդրության զարգացման միտումները, ինչպես նաև միջազգային չափանիշները։

Վերոշարադրյալի հաշվառմամբ՝ Ակադեմիայի գործունեությունը կարգավորող նոր միասնական իրավական ակտի մշակման գաղափարը վերջնականապես իր հստակ ամրագրումն է ստացել 2022 թվականի հուլիսի 21-ին ընդունված՝ Հայաստանի Հանրապետության կառավարության թիվ N-1133-Լ որոշմամբ հաստատված՝ Հայաստանի Հանրապետության դատական և իրավական բարեփոխումների 2022-2026 թվականների ռազմավարության մեջ և դրանից բխող գործողությունների ծրագրում։

Ակադեմիայի վերաբերյալ նոր օրենսդրության մշակումը պետք է ուղղված լինի Ակադեմիայի նպատակների և դրանցից բխող գործառույթների պատշաճ իրականացման համար անհրաժեշտ նախադրյալների ապահովմանը՝ հաշվի առնելով գործնականում արձանագրված խնդիրները և միջազգային չափանիշները։

Այսպես, բարեփոխումների շրջանակում առանձին կարևորվում են հետևյալ ուղղությունները.

**1. Ակադեմիայի կառավարման համակարգ.**

Ակադեմիայի կառավարման գործող համակարգը ներառում է Ակադեմիայի կառավարման խորհուրդը (այսուհետ՝ նաև Խորհուրդ) և ռեկտորին։ Ընդ որում, առաջինը պատասխանատու է Ակադեմիայի կառավարման համար, իսկ ռեկտորը իրականացնում է Ակադեմիայի ընթացիկ ղեկավարումը։

Խորհրդի լիազորությունների ուսումնասիրությունը վկայում է, որ դրանց մի մասը (կարգապահական տույժի միջոց կիրառելը, ունկնդրին ցուցակից հանելու միջնորդությամբ իրավասու մարմնին դիմելը, ունկնդրին տարկետում տրամադրելը և այլն) չեն կարող բխել այս մարմնի կառավարման գործառույթից, իսկ մյուս կողմից չեն տեղավորվում Ակադեմիայի ռեկտորի ընթացիկ ղեկավարման շրջանակներում, քանի որ ունեն գիտաուսումնամեթոդական բնույթ։ Բացի այդ, Ակադեմիայի ռեկտորի հրամանի հիման վրա գործում է Ակադեմիայի գիտական խորհուրդը, որն ունի նշանակալի դերակատարում Ակադեմիայի ուսումնամեթոդական նյութերի մշակման գործում։

Այս առումով, ուշագրավ է այլ երկրների փորձը: Այսպես, օրինակ, հարկ է նկատել, որ ***Ֆրանսիայում*** դատավորների մասնագիտական ուսուցման հաստատությունում ղեկավարման գործառույթները իրականացվում են տնօրենի, ուսուցման ոլորտում կարևոր հարցերը կրթական խորհրդի, իսկ կառավարման ոլորտում՝ վարչական խորհրդի կողմից։ Կրթական խորհրդում ներառված են տնօրենը՝ որպես նախագահ, նրա տեղակալները, երկու դեկան, երկու կրթական գործընթացի համակարգող, մեկ տարածքային համակարգող, դասախոսական կազմի, արդարադատության նախարարության մեկական և ունկնդիրների երկուական ներկայացուցիչ։ Վարչական խորհուրդը կազմված է 4 մշտական (սահմանադրական դատարանի նախագահ, գլխավոր դատախազ, դատական ծառայության տնօրեն, վարչական գործերի և հանրային հարաբերությունների տնօրեն), արդարադատության նախարարության կողմից նշանակված՝ 9, կրթության նախարարության կողմից նշանակված՝ 2 և հաստատության կողմից ընտրված 8 անդամներից։ Հաստատության տնօրենը մասնակցում է խորհրդակցական ձայնի իրավունքով։

***Բելգիայում*** Դատական վերապատրաստման ինստիտուտի մարմիններն են. տնօրենների խորհուրդը, կառավարման (ղեկավարման) խորհուրդը, գիտական հանձնաժողովները և դատական փորձաշրջանի գնահատման հանձնաժողովները («Դատական վերապատրաստման ինստիտուտի մասին օրենքի 9-րդ հոդված»):

***Խորվաթիայում*** Ակադեմիան կառավարում է Ղեկավար հանձնաժողովը, որը կազմված է 11 անդամից (Գերագույն դատարանի նախագահ՝ Ղեկավար հանձնաժողովի նախագահ, Գլխավոր դատախազ, Արդարադատության նախարար, Պետական դատական խորհրդի նախագահ, Դատախազության խորհրդի նախագահ, Գերագույն դատարանի դատավոր, Գլխավոր դատախազի տեղակալ, բուհերի երկու ներկայացուցիչներ՝ իրավագիտության դասախոսներ, Դատական ակադեմիայի երկու ներկայացուցիչ): Ղեկավար հանձնաժողովն է կայացնում Ակադեմիայի գործունեությանն առնչվող բոլոր ռազմավարական որոշումները:

Ծրագրային խորհուրդը Դատական ակադեմիայի փորձագիտական մարմին է, որը հաստատում է Դատավորների վերապատրաստման ամենամյա ծրագիրը: Այն կազմված է 12 անդամներից (Գերագույն դատարանի երկու դատավոր, որոնցից մեկը Բարձր առևտրային դատարանի նախագահն է, Ոչ մեծ ծանրության հանցագործությունների բարձր դատարանի դատավոր, Վարչական դատարանի դատավոր, Կոմսության դատարանի դատավոր, Կոմսության գլխավոր դատախազի տեղակալ, Համայնքային դատարանի դատավոր, Համայնքային գլխավոր դատախազի տեղակալ, բուհի մեկ ներկայացուցիչ՝ իրավագիտության դասախոս):

Ակադեմիան ղեկավարում է տնօրենը, ում օգնում են երկու խորհրդականները (այսինքն՝ Դատական ակադեմիա գործուղված մեկ դատավոր և մեկ դատախազ):

***Պորտուգալիայում*** Դատական կրթության կենտրոնի (ԴԿԿ) օրգանական կառուցվածքը ներառում է հետևյալ մարմինները.

* Տնօրեն
* Գլխավոր խորհուրդ (անդամներն են Արդարադատության գերագույն դատարանի նախագահը (խորհրդի նախագահ), Գերագույն վարչական դատարանի նախագահը, Հանրապետության գլխավոր դատախազը, Իրավաբանների միության նախագահը, Դատական կրթության կենտրոնի տնօրենը, Հանրապետության ժողովի կողմից ընտրված երկու բուհական դասախոսներ, Արդարադատության նախարարի և Գիտության, տեխնոլոգիայի և բարձրագույն կրթության նախարարի կողմից ընտրված երեք բուհական դասախոսներ, Բարձրագույն դատական խորհրդի ընտրած մեկ դասախոս, Վարչական և հարկային դատարանների գերագույն խորհրդի ընտրած դատավոր-խորհրդական, Դատախազության բարձրագույն խորհրդի ընտրած մեկ բուհական դասախոս, Արդարադատության աուդիտորների երկու ներկայացուցիչ), որի պարտականությունները ներառում են.

ա) գործունեության տարեկան ծրագրի հաստատումը և գործունեության մասին տարեկան զեկույցի քննարկումը,

բ) ներքին կանոնակարգերի հաստատումը,

գ) ԴԿԿ-ի կազմակերպման կամ գործունեության հետ կապված ցանկացած հարցով որոշման կայացումը, որը վերապահված չէ այլ մարմինների կամ ներկայացվում է ԴԿԿ-ին Արդարադատության նախարարի կամ ԴԿԿ-ի տնօրենի կողմից, և այլն:

* Մանկավարժական խորհուրդ (անդամներն են՝ ԴԿԿ-ի տնօրեն` Մանկավարժական խորհրդի նախագահ, Փոխտնօրեններ, Բարձրագույն դատական խորհրդի կողմից նշանակված մեկ անդամ, Վարչական և հարկային դատարանների գերագույն խորհրդի նշանակած մեկ անդամ, Հանրային նախարարության բարձրագույն խորհրդի նշանակած մեկ անդամ, լրիվ դրույքով դասախոսների թվից դասախոսների կողմից ընտրվող երկու դասախոս, Փաստաբանների միության կողմից նշանակվող մեկ փաստաբան, Գլխավոր խորհրդի կողմից նշանակված մեկ անձ,Հանրապետության ժողովի կողմից նշանակված մեկ անձ), որն իրականացնում է հետևյալ լիազորությունները՝

ա) Հաստատում է ուսուցման դասընթացների տեսագործնական պլանը,

բ) Գնահատում է արդարադատության աուդիտորների համապատասխանությունը և ներգրավումը և կազմակերպում է նրանց վերջնական դասակարգումը և ավարտելը:

Որպես խորհրդակցական մարմին մագիստրոսների ուսուցման որակի և նորարարության հարցերում՝ Մանկավարժական խորհուրդը նաև.

ա) Եզրակացություն է տալիս ընտրության և ներգրավման մեթոդների և ուսուցման հետ կապված հարցերով,

բ) Ուղղակիորեն կամ լիազորված մարմինների միջոցով կատարում է ընդունելության քննության գրավոր փուլի գիտելիքի թեստի կառուցվածքի համակարգային գնահատումը՝ դրա կազմակերպումը բարելավելու և այն ուսուցման նպատակներին առավել համապատասխան դարձնելու նպատակով,

գ) Եզրակացություն է տալիս դասախոսների նշանակման առաջարկների և ծառայությունների համապատասխան հանձնաժողովի ժամկետի երկարաձգման վերաբերյալ,

դ) Մեկնաբանություններ է ներկայացնում դատավորների և քննիչների ուսուցման բնագավառում իրականացված գործունեության արդյունքների վերաբերյալ,

ե) Եզրակացություն է տալիս ստաժավորման ժամկետը երկարաձգելու և մագիստրոսին փորձաշրջանով չնշանակելու մասին:

* Փոխտնօրեններ,
* Ուսումնական հարցերի վարչություն,
* Դատական ուսուցման ծառայություն
* Փաստաթղթային կենտրոն,
* Միջազգային հարաբերությունների վարչություն,
* Ընդհանուր օժանդակության վարչություն:

***Ուկրաինայում*** Դատավորների ազգային դպրոցի հիմնական մարմիններն են.

* Բուհական վարչակազմը (կազմը՝ ռեկտոր, դատական մարմինների կադրերի ուսուցման գծով պրոռեկտոր, հետազոտական աշխատանքների գծով պրոռեկտոր, աշխատակազմի ղեկավար, վարչությունների պետեր):

Այս մարմինը կոչված է անհապաղ որոշում կայացնել այն ընթացիկ հարցերի վերաբերյալ, որոնք կոլեկտիվ քննարկման կարիք ունեն, մասնավորապես՝ կրթական, հետազոտական, կադրային, ֆինանսական և տնտեսական հարցեր:

* Գիտամեթոդական խորհուրդ (կազմը՝ ղեկավարը՝ հետազոտական աշխատանքների գծով պրոռեկտոր, գործադիր քարտուղարը՝ Արդարադատության բարձր խորհրդի գործունեության գիտամեթոդական ապահովման վարչության պետ, անդամները՝ դատական մարմինների կադրերի ուսուցման գծով պրոռեկտոր, Իրավական վարույթների խնդիրների հետազոտական ուսումնասիրության և բարելավման վարչության ավագ գիտաշխատող, Դատավորի թեկնածուների հատուկ ուսուցումների կազմակերպման ամբիոնի վարիչ, Ուկրաինայի դատավորների որակավորման բարձրագույն հանձնաժողովի գործունեության գիտամեթոդական ապահովման վարչության պետ, Դատավորների և դատարանների աշխատակազմի աշխատողների պատրաստման ամբիոնի վարիչ, Դատավորների և դատարանների աշխատակազմի աշխատողների պատրաստման ամբիոնի դասախոս):
* Մրցութային հանձնաժողով (կազմը՝ աշխատակազմի ղեկավար, Իրավաբանական վարչության պետ, Հաշվապահության և պլանային գործունեության վարչության պետ, Վարչական և նյութական ապահովման վարչության պետ, Իրավաբանական վարչության գլխավոր մասնագետ):

Այս մարմինը կոչված է կազմակերպել և անցկացնել գնման այն ընթացակարգերը, որոնք ֆինանսավորվում են բյուջեի միջոցների հաշվին և Ուկրաինայի դատավորների ազգային դպրոցի համար են:

* Հանձնաժողովներ.
* Աշխատանքային խմբեր:

***Սերբիայում*** Ակադեմիայի մարմիններն են Կառավարման հանձնաժողովը, Տնօրենը և Ծրագրերի խորհուրդը: Կառավարման հանձնաժողովն Ակադեմիան կառավարող մարմին է, որը կազմված է 9 անդամից՝ Բարձր դատական խորհրդի կողմից նշանակվող չորս անդամներ (դատավորների թվից), որոնցից երկուսը նշանակվում են Դատավորների միության առաջարկով, Դատախազության խորհրդի կողմից նշանակվող երկու անդամ (դատախազների թվից), որոնցից մեկը՝ Դատախազների միության առաջարկով, և Կառավարության կողմից նշանակվող երեք անդամ, որոնցից մեկը դատական համակարգի գծով պատասխանատու նախարարության աշխատակազմի ղեկավարն է, որը պատասխանատու է դատական համակարգում աշխատողների մասնագիտական առաջխաղացման հարցերով, իսկ մեկը Ակադեմիայի աշխատողների թվից է: Բարձր դատական խորհրդի և Դատախազության խորհրդի անդամները չեն կարող Կառավարման հանձնաժողովի անդամ լինել: Կառավարման հանձնաժողովի անդամները և նախագահն իրավունք ունեն իրենց աշխատանքի դիմաց ստանալ վարձատրություն՝ բազային դատարանի դատավորի բազային աշխատավարձի 30%-ի չափով:

Ակադեմիայի Կառավարման հանձնաժողովը՝

ա) Հաստատում է Ակադեմիայի կանոնադրությունը և այլ ակտերը՝ օրենքի համաձայն, և վերահսկում է դրանց կատարումը,

բ) Ընտրում և ազատում է Կառավարման հանձնաժողովի նախագահին,

գ) Հրապարակային մրցույթի հիման վրա ընտրում և ազատում է Ակադեմիայի տնօրենին,

դ) Ընտրում և ազատում է Ծրագրային խորհրդի անդամներին,

ե) Հաստատում է սկզբնական ուսուցման ընդունելության քննության ծրագիրը,

զ) Հաստատում է սկզբնական ուսուցման ավարտական քննության կանոնները,

է) Հաստատում է սկզբնական ուսուցման ծրագրերը և ներկայացնում է դրանք Բարձր դատական խորհրդի և Դատախազության խորհրդի վավերացմանը,

ը) Հաստատում է շարունակական ուսուցման ծրագրերը՝ Բարձր դատական խորհրդի և Դատախազության խորհրդի համաձայնությամբ,

թ) Հաստատում է դատարանների և դատախազության աշխատողների ուսուցման ծրագիրը՝ Բարձր դատական խորհրդի և Դատախազության խորհրդի համաձայնությամբ,

ժ) Որոշում է կայացնում մենթորների և դասախոսների վարձատրության չափի վերաբերյալ և այլն:

Տնօրենի լիազությունները հետևյալն են՝

ա) Ներկայացնում է Ակադեմիան,

բ) Կյանքի է կոչում Կառավարման հանձնաժողովի և Ծրագրային խորհրդի որոշումները,

գ) Համակարգում և կազմակերպում է Ակադեմիայի աշխատանքը,

դ) Մասնակցում է Կառավարման հանձնաժողովի և Ծրագրային խորհրդի աշխատանքներին,

ե) Իր աշխատանքի մասին տարեկան զեկույց է ներկայացնում Կառավարման հանձնաժողովին և այլն:

Ծրագրային խորհուրդն Ակադեմիայի մասնագիտական մարմինն է: Ծրագրային խորհուրդը կազմված է 11 անդամներից, որոնց նշանակում է Կառավարման հանձնաժողովը (դատավորների և դատախազների, այլ փորձագետների և դատարանների և դատախազության աշխատողների թվից): Ծրագրային խորհրդի անդամներից առնվազն հինգը պետք է լինեն դատավորներ, առնվազն երեքը՝ դատախազներ, ընդ որում՝ նրանցից մեկը պետք է առաջադրված լինի Դատավորների միության կամ Դատախազների միության կողմից, իսկ անդամներից մեկը պետք է դատարանների և դատախազության աշխատողների թվից լինի: Բարձրագույն դատական խորհրդի, Բարձրագույն դատախազական խորհրդի և Կառավարման հանձնաժողովի անդամները չեն կարող անդամակցել Ծրագրային խորհրդին: Ծրագրային խորհրդի այն անդամները, ովքեր դատավոր, դատախազ և դատարանի կամ դատախազության աշխատող չեն, իրավունք ունեն իրենց աշխատանքի դիմաց ստանալ Կառավարման հանձնաժողովի սահմանած առանձին վարձատրություն:

Ակադեմիայի Ծրագրային խորհուրդը.

ա) Հաստատում է սկզբնական ուսուցման ընդունելության, ավարտական քննության սկզբնական ուսուցման, շարունակական ուսուցման ծրագրերի նախագծերը,

բ) Դատավորների և դատախազների թվից, Բարձր դատական խորհրդի կամ Բարձր դատախազական խորհրդի համաձայնությամբ, նշանակում է լրիվ դրույքով դասախոսներին,

գ) Հաստատում է լրիվ դրույքով այն դասախոսների ընտրության մասին որոշումը, ովքեր դատավորներ և դատախազներ չեն,

դ) Սահմանում է մենթորների և ոչ լրիվ դրույքով դասախոսների նշանակման պայմանները և նշանակում է նրանց և այլն:

***Բուլղարիայի*** Արդարադատության ազգային ինստիտուտի հիմնական մարմիններն են Կառավարման խորհուրդը, Տնօրենը և Ծրագրային խորհուրդը: Արդարադատոււթյան ազգային ինստիտուտը ղեկավարվում է կառավարման խորհրդի կողմից, որը կազմված է Բարձրագույն դատական խորհրդի հինգ ներկայացուցիչներից և Արդարադատության նախարարության երկու ներկայացուցիչներից: Գերագույն վճռաբեկ դատարանի նախագահը, Գերագույն վարչական դատարանի նախագահը և Գլխավոր դատախազը Կառավարման խորհրդի անդամներ են ի պաշտոնե՝ Բարձրագույն դատական խորհրդի համար նախատեսված քվոտայի շրջանակում: Այդ խորհրդի նախագահը Գերագույն վճռաբեկ դատարանի նախագահն է: Արդարադատության նախարարը Կառավարման խորհրդի անդամ է ի պաշտոնե՝ Արդարադատության նախարարության համար նախատեսված քվոտայի շրջանակում: Արդարադատության ազգային ինստիտուտի կառավարման խորհուրդը՝

ա) Նշանակում և ազատում է տնօրենին և տնօրենի տեղակալներին,

բ) Հաստատում է ուսումնական ծրագրերը,

գ) Հաստատում է Արդարադատության ազգային ինստիտուտի բյուջեի նախագիծը և ներկայացնում է այն Բարձրագույն դատական խորհրդին,

դ) Հաստատում է ներքին կանոնները,

ե) Հաստատում է Արդարադատության ազգային ինստիտուտի Ծրագրային խորհրդի կազմը,

զ) Բարձրագույն դատական խորհրդին առաջարկ է ներկայացնում աշխատողների թվի վերաբերյալ,

է) Հաստատում է եռամյա բիզնես պլանը:

Արդարադատության ազգային ինստիտուտը ղեկավարում է տնօրենը:

Ծրագրային խորհուրդն Արդարադատության ազգային ինստիտուտի աջկացող մարմին է, որն ունի խորհրդատվական գործառույթներ: Ծրագրային խորհրդի կազմը հաստատվում է Կառավարման խորհրդի կողմից և ներառում է իրավաբանական տեսության և պրակտիկայի հեղինակավոր մասնագետների: Ծրագրային խորհրդի անդամները մասնակցում են ուսումնական ծրագրերի թարմացումներին («Դատական համակարգի մասին» օրենքի 252-253, 255 և 256 հոդվածներ)[[1]](#footnote-1):

Վերոգրյալի համատեքստում քննարկվող ուղղության շրջանակում լուծման ենթակա է Ակադեմիայի կառավարման մոդելի վերանայման հարցը՝ հստակ տարանջատելով ղեկավարման, կառավարման և ուսումնական գործընթացի կազմակերպման շրջանակում գիտաուսումնական բնույթի հարցերի լուծման լիազորությունները, դրանց համար պատասխանատու մարմիններին և վերջիններիս իրավասության շրջանակը:

**2. Ուսուցում և վերապատրաստում.**

Այս ուղղության շրջանակում արձանագրված խնդիրներն են՝

1) Ուսուցման և վերապատրաստման գործընթացի վերաբերյալ Օրենքի որոշ դրույթներ, օրինակ՝ վերապատրաստման նվազագույն (80 ժամ) և առավելագույն (120 ժամ) ժամանաքանակաների վերաբերյալ կարգավորումները կարող են փոփոխվող հանգամանքներին արագ արձագանքելու անհրաժեշտության դեպքում խոչընդոտել Ակադեմիայի արդյունավետ գործունեությանը։

Բացի այդ, եթե Օրենքը դատավորի թեկնածուի հավակնորդների և դատախազների թեկնածությունների ցուցակներում ընդգրկված անձանց ուսումնառության տևողության մասով սահմանում է նվազագույն (7 ամիս) և առավելագույն (10 ամիս) ժամկետներ, ապա դատավորի թեկնածուի հավակնորդ իրավաբան-գիտնականների դեպքում այդ հարցի սահմանումը թողել է Խորհրդի իրավասությանը։ Միաժամանակ, նույն հարցը քննիչների թեկնածությունների ցուցակում ընդգրկված անձանց դեպքում որոշվում է Քննչական կոմիտեի նախագահի կողմից, իսկ Հակակոռուպցիոն կոմիտեի ինքնավար պաշտոնների թեկնածուների ցուցակում ընգրկված անձանց ուսումնառության ժամկետը կրկին Խորհրդի իրավասության մեջ է։

Հիշատակվածի կապակցությամբ տեղին է հիշատակել «Արևելյան գործընկերություն – աջակցություն Արևելյան գործընկերության երկրների իրավական բարեփոխումներին» ծրագրի շրջանակում կազմված «Դատավորների պատրաստում» զեկույցը, որի 34-րդ էջում առաջարկվում է ուսուցման մեթոդիկան, քննական գործընթացը և այլ տեխնիկական հարցերի կարգավորումը օրենքից տեղափոխել Ակադեմիայի իրավական ակտերի տիրույթ։

Ուշագրավ է այն հանգամանքը, որ «Հայաստանի Հանրապետության դատական օրենսգիրք» սահմանադրական օրենքը իրավաբան-գիտնականների առնչությամբ դատավորի թեկնածուի հավակնորդ դառնալու համար նախատեսել է որոշակի պարզեցված ընթացակարգ՝ նրանց ազատելով գրավոր քննություն հանձնելու պահանջից, իսկ Ակադեմիայում նրանց ուսուցումը, որպես կանոն, ներառում է միայն փորձաշրջանը։ Այնինչ նման տրամաբանությամբ բացառություն սահմանված չէ դատավորի օգնականների դեպքում, ովքեր ունեն գործնական հմտությունների զգալի պաշար։

2) «Հայաստանի Հանրապետության դատական օրենսգիրք» սահմանադրական օրենքը դատավորների թեկնածուների հավակնորդների հաշվարկը հերթական համալրման դեպքում նախատեսում է որոշակի սահմանափակ քանակներով, օրինակ՝ վարչական դատարանի պարագայում 2-ն է։ Արդյունքում Ակադեմիան ստիպված է ուսուցում կազմակերպել այդ անձանց համար՝ ըստ էության, անարդյունավետ սպառելով առկա ռեսուրսները։

3) Օրենքի 21-րդ հոդվածի 8-րդ մասը դատավորներին, քննիչներին, հակակոռուպցիոն կոմիտեի ինքնավար պաշտոն զբաղեցնող անձանց, դատախազներին, դատավորների թեկնածուների ցուցակում ընդգրկված անձանց, դատական ծառայողներին, քննչական կոմիտեի դեպարտամենտի պետական ծառայողներին, դատախազությունում պետական ծառայողներին և դատական կարգադրիչներին համապատասխան ժամաքանակով ազատում է վերապատրաստում անցնելու պարտականությունից, եթե նրանք՝ որպես դասախոս ներգրավված են համապատասխան ունկնդիրների վերապատրաստման գործընթացում։ Այնինչ, Օրենքում սահմանված չէ այդ անձանց որպես դասախոս դասավանդած դասընթացի համարժեք լինելու պահանջ։ Բացի այդ, Օրենքում բացակայում է կարգավորում այն մասին, որ ունկնդիրները ևս ազատվում են ուսուցման համապատասխան մասից, եթե որպես դասախոս համարժեք դասընթացի շրջանակում Ակադեմիայում հանդես են գալիս ուսուցման կամ վերապատրաստման գործընթացում։

4) Օրենքի 24-րդ հոդվածը նախատեսում է փորձաշրջան անցնելու հնարավորություն դատարաններում, դատախազությունում և քննչական մարմնում։ Արդյունքում բացառվում է ունկնդիրների փորձաշրջանի հնարավորությունը ոլորտային պետական մարմիններում, ինչպես նաև ոչ պետական կազմակերպություններում։ Բացի այդ, փորձաշրջանի արդյունքների ամփոփումը օրենսդիրը կապել է բացառապես փորձաշրջանի ղեկավարի կողմից տրված գնահատագրում առկա արդյունքների հետ՝ բացառելով ունկնդրի ուսուցման այդ մասի նկատմամբ Ակադեմիայի վերահսկողության հնարավորությունը։

Այս առնչությամբ, օրինակ, տեղին է հիշատակել նաև Վրաստանի փորձը: Այսպես, Վրաստանում տեսական դասընթացի ավարտական քննությունն անցնելուց հետո ունկնդիրներն ընդգրկվում են ստաժավորման ծրագրում: Ստաժավորման ձևերն են. պարտադիր ստաժավորում և այլընտրանքային ստաժավորում: Պարտադիր ստաժավորումը տեղի է ունենում դատարաններում, իսկ այլընտրանքային ստաժավորումը՝ նոտարական գրասենյակներում, դատախազությունում կամ վարչական այլ մարմիններում, որոնց ցանկը հաստատվում է Անկախ խորհրդի կողմից՝ Դպրոցի տնօրենի ներկայացմամբ: Ունկնդիրն ուղարկվում է ստաժավորման՝ հաշվի առնելով նրա կամարտահայատությունը: Ստաժավորման ղեկավարի ներկայացմամբ Դպրոցի տնօրենը ստաժավորման համակարգողների է նշանակում նախատեսված կառույցներում: Ստաժավորման համակարգողը կարող է լինել դատավոր, դատախազ կամ կառույցի պաշտոնապես նշանակված ղեկավար: Ստաժավորման համակարգողները՝

ա) անցկացնում և վերահսկում են արդարադատության ունկնդիրների ստաժավորումը,

բ) պարտադիր ստաժավորման ավարտին որակավորման բալ և երաշխավորական նամակ են տալիս իրենց կցված յուրաքանչյուր ունկնդրին,

գ) ստաժավորման ավարտին ստաժավորման ծրագրի կատարման մասին զեկույց են ներկայացնում Ստաժավորումը վերահսկողին:

Ստաժավորման ընթացքում ունկնդիրների կողմից կատարվող հանձնարարությունների տեսակները սահմանվում են ստաժավորման ծրագրով: Ստաժավորման գնահատման համակարգը և որակավորման բալերի նշանակման կանոնները նախատեսվում են Դպրոցի կանոնադրությամբ: Պարտադիր ստաժավորման ավարտին ունկնդիրը զեկույց է գրում իր կատարած աշխատանքի մասին, ինչպես նաև՝ գրում է թեզ ստաժավորման կառույցի գործունեության, այնտեղ առկա խնդիրների և դրանց լուծման ուղիների մասին: Գրավոր զեկույցը և թեզը ներկայացվում են Ստաժավորումը վերահսկողին, կնքվում են և կցվում են ունկնդրի անձնական գործին («Արդարադատության բարձր դպրոցի մասին» օրենքի 24-26-րդ հոդվածներ):

5) Օրենքի 26-րդ հոդվածը սահմանում է մասնագիտական պատրաստման արդյունքների գնահատման և բողոքարկման հանձնաժողովների կազմավորման պահանջները, այդ թվում՝ դրանց կազմը, որոնց շրջանակում ներկայացված չեն Ակադեմիայի ներկայացուցիչները։ Դա այն պարագայում, երբ ուսուցմանն առնչվող ողջ գործընթացը իրականացվում, այդ թվում՝ կրթական չափորոշիչները մշակվում և հաստատվում են Ակադեմիայի կողմից։ Արդյունքում առաջանում է Ակադեմիայի գործառույթների և դրանց իրականացման արդյունքների միջև խզման հնարավորություն։

6) Օրենքի 26-րդ հոդվածը սահմանում է գնահատման և բողոքարկման հանձնաժողովների անդամների վարձատրության պահանջ, սակայն Խորհրդի համապատասխան լիազորությունը վերաբերում է միայն գնահատման հանձնաժողովի անդամի վարձատրության կարգը և պայմանները սահմանելուն։

7) Օրենքի 3-րդ հոդվածի 1-ին մասի 3-րդ կետի համաձայն՝ Ակադեմիան կազմակերպում և անցկացնում է դատական ծառայողների, քննչական կոմիտեի դեպարտամենտում պետական ծառայողների, դատախազությունում պետական ծառայողների և դատական կարգադրիչների վերապատրաստումը։ Այնինչ հանրային ծառայության ոլորտը կարգավորող օրենսդրությունը փոփոխելու արդյունքում դատական ծառայողները, նախկինում դատական ծառայողի կարգավիճակ ունեցող դատավորների օգնականները, քննչական կոմիտեի դեպարտամենտի և դատախազության պետական ծառայողները այլևս Ակադեմիայի ունկնդիրներ չեն։

Այս խնդրի լուծման անհրաժեշտության մասին է վկայում նաև միջազգային առաջադիմական փորձը՝ համաձայն որի, օրինակ, ***Բելգիայում*** Դատական վերապատրաստման ինստիտուտը պատասխանատու է նաև դատարանների և դատախազության աշխատողների ուսուցման համար («Դատական վերապատրաստման ինստիտուտի մասին» Բելգիայի օրենքի 2-րդ հոդված):

***Բուլղարիայում*** Արդարադատության ազգային ինստիտուտը զբաղվում է դատական համակարգի կադրերի (այդ թվում՝ կրտսեր դատավորների, կրտսեր դատախազների, դատավորների, դատախազների, քննիչների, հարկադիր կատարողների, գրանցող դատավորների, դատավորի և դատախազի օգնականների, դատական ծառայողների), ինչպես նաև Արդարադատության նախարարության տեսչության տեսուչների և Արդարադատության նախարարության այլ պաշտոնատար անձանց որակավորման պահպանման և բարելավման հարցերով:

***Խորվաթիայի*** Դատական ակադեմիան դատական ուսուցման կենտրոնական կառույցն է, որը զբաղվում է ոչ միայն դատավորների և դատախազների, այլ նաև՝ դատավորի խորհրդականների և դատական համակարգում աշխատող քաղաքացիական ծառայողների դատական ուսուցման հարցերով:

***Չեխիայի Հանրապետության*** Դատական ակադեմիայի բազմաթիվ գործառույթների թվում են դատավորների և դատախազների, ինչպես նաև՝ դատարանների և դատախազության միջին և բարձր օղակների մասնագետների ուսուցման հարցերը:

***Սլովենիայում*** Դատական ուսուցման կենտրոնը՝ որպես Արդարադատության նախարարության կազմում գործող մարմին, որը զբաղվում է դատարանների բոլոր աշխատողների ուսուցման հարցերով, միաժամանակ նաև մասնագիտական վերապատրաստման դասընթացներ է կազմակերպում դատախազների, հանրային իրավաբանների, տեխնիկական հարցերով օգնականների, դատավորի օգնականների և դատական մարմինների այլ կադրերի համար:

***Վրաստանում*** Արդարադատության բարձր դպրոցի նպատակն է ուսուցանել և վերապատրաստել ոչ միայն ունկնդիրներին, այլ նաև՝ այլ մասնագետների, նպատակ հետապնդելով Վրաստանի ընդհանուր իրավասության դատարանները համալրել բարձր որակավորում ունեցող մասնագետներով («Արդարադատության բարձր դպրոցի մասին» օրենքի 1-ին հոդված, ինչպես նաև Արդարադատության բարձր դպրոցի կանոնադրություն):

***Սերբիայում*** Դատական ակադեմիան պատասխանատու է նաև դատարանների և դատախազության աշխատողների մասնագիտական ուսուցման կազմակերպման և անցկացման համար («Դատական ակադեմիայի մասին» օրենքի 5-րդ հոդված):

***Մոլդովայում*** Արդարադատության ազգային ինստիտուտը պատասխանատու է արդարադատության պատշաճ գործունեությանը նպաստող անձանց սկզբնական և շարունակական ուսուցման հարցերով, ինչպես նաև՝ օրենքով նախատեսված դեպքերում («Արդարադատության ազգային ինստիտուտի մասին» օրենքի 4-րդ հոդված):

**3. Ունկնդիրների և պրոֆեսորադասախոսական կազմի կարգավիճակ.**

Այս ուղղության շրջանակում արձանագրված խնդիրներն են՝

1) Օրենքում բացակայում են Ակադեմիայի ունկնդիրների իրավունքների և պարտականությունների վերաբերյալ համապարփակ կարգավորումները կամ ընդհանուր դրույթներ, որոնք թույլ կտան Ակադեմիայի համապատասխան ակտով մասնավորեցնել դրանց բովանդակությունը։ Այս առումով ուշագրավ է «Բարձրագույն և հետբուհական մասնագիտական կրթության մասին» օրենքի 17-րդ հոդվածը, որը սահմանում է իրավունքների ընդհանուր ցանկ, ինչպես նաև պարտականությունների վերաբերյալ ընդհանուր դրույթներ։

Միաժամանակ, հարկ է նկատել, որ որոշ հարցեր կարգավորված են Ակադեմիայի ներքին կարգապահական կանոններում այն դեպքում, երբ ակտի տվյալ տեսակը կոչված է կանոնակարգելու գործատու-աշխատող հարաբերությունները։ Մասնավորապես, ՀՀ աշխատանքային օրենսգրքի 218-րդ հոդվածի 2-րդ մասի համաձայն՝ Կազմակերպության ներքին կարգապահական կանոնները (գործատուի ներքին իրավական ակտը) կանոնակարգում են աշխատողների` աշխատանքի ընդունման և ազատման կարգը, աշխատանքային պայմանագրի կողմերի հիմնական իրավունքները, պարտականությունները և պատասխանատվությունը, աշխատանքի ռեժիմը, հանգստի ժամանակը, աշխատողների նկատմամբ կիրառվող խրախուսանքի և կարգապահական պատասխանատվության միջոցները, ինչպես նաև աշխատանքային հարաբերություններին վերաբերող այլ հարցեր:

2) Օրենքի 14-րդ հոդվածի 3-րդ մասի համաձայն՝ վերապատրաստման ընթացքում դատավորները, քննիչները, հակակոռուպցիոն կոմիտեի ինքնավար պաշտոն զբաղեցնող անձինք, դատախազները, դատավորների թեկնածուների ցուցակում ընդգրկված անձինք, դատական ծառայողները, քննչական կոմիտեի դեպարտամենտի պետական ծառայողները, դատախազությունում պետական ծառայողները և դատական կարգադրիչները ազատվում են իրենց պաշտոնեական պարտականությունների կատարումից` վարձատրության իրավունքի պահպանմամբ:

Մինչդեռ ուսուցման առնչությամբ ոչ Օրենքը, ոչ մյուս օրենքները չեն սահմանում ունկնդիրների աշխատանքային պարտականությունների կատարումից ազատվելու հիմքեր։ Մյուս կողմից, Օրենքի 14-րդ հոդվածի 2-րդ մասը ունկնդիրների համար մասնագիտական պատրաստման ընթացքում սահմանում է ընդհանուր իրավասության դատարանի դատական նիստերի քարտուղարի վարձատրությանը համապատասխան կրթաթոշակ։ Վերոհիշյալը ստեղծում է որոշակի խնդրահարույց իրավիճակներ, որոնք հանգում են հետևյալին.

ա) Եթե ունկնդիրը ուսուցման ընթացքում չազատվի իր գործատուի հանդեպ ունեցած աշխատանքային պարտականությունների կատարումից, ապա նա չի կարողանա լիարժեք կատարել թե որպես ունկնդիր, թե որպես աշխատող իր ստանձնած պարտականությունները.

բ) Եթե ունկնդիրը ունենա բարձր վարձատրվող աշխատանք, ապա գործատուի համաձայնության բացակայության դեպքում նա կարող է չընտրել համապատասխան պաշտոնում նշանակվելու հեռանկարը և դառնալ ունկնդիր, քանի որ ստիպված կլինի ազատվել աշխատանքից և ուսուցման ողջ ժամանահատվածում և դրանից հետո՝ մինչև նշանակվելը, որպես ապրուստի միջոց ունենալ միայն դատական նիստերի քարտուղարի վարձատրության չափով կենսաթոշակը, ընդ որում, որոշ դեպքերում մինչև ունկնդրի նշանակումը ընկած ժամանակահատվածը կարող է բավականին երկարատև լինել.

գ) Եթե ունկնդիրը գործատուի համաձայնությամբ համատեղի ուսուցումը աշխատանքի հետ, ապա կհայտնվի ֆինանսապես ավելի լավ վիճակում, քան նրանք, ովքեր գործատուի համաձայնության բացակության պատճառով, այնուամենայնիվ, ազատվել են աշխատանքից և ընտրել են Ակադեմիայում ուսուցումը և, ըստ այդմ, միայն դատական նիստերի քարտուղարի վարձատրության չափով կենսաթոշակը, սակայն այդ դեպքում կշարունակի գործել 1-ին կետում նկարագրված խնդիրը։

Այս առնչությամբ, օրինակ, ***Վրաստանում*** «Արդարադատության բարձր դպրոցի մասին» օրենքի 16-րդ հոդվածի համաձայն՝ ուսումնական դասընթացի ողջ ընթացքում արդարադատության ունկնդիրը ստանում է պետական կրթաթոշակ, որի գումարը չի կարող դատավորի նվազագույն աշխատավարձի մեկ քառորդից պակաս լինել: ***Սերբիայում*** սկզբնական ուսուցման շահառուի աշխատավարձն Ակադեմիայում ժամանակավոր աշխատանքի ընթացքում հավասար է բազային դատարանի դատավորի բազային աշխատավարձի 70%-ին («Դատական ակադեմիայի մասին» օրենքի 40-րդ հոդված):

3) Գործնանակում հանդիպում են դեպքեր, երն ունկնդիրը ուսուցումը անցնելուց հետո կամովին հրաժարվում է համապատասխան պաշտոնում նշանակվելուց կամ նշանակումից կարճ ժամանակ անց հրաժարական տալիս։ Արդյունքում առաջանում է կազմակերպչական և ֆինանսական հարցեր։ Մասնավորապես, նման քայլը երբեմն, երբ առաջարկ ստացած անձը ցուցակում վերջինն է լինում, հանգեցնում է համապատասխան պաշտոնի համալրման անհնարինության՝ հասարակությանը զրկելով անհրաժեշտ ծառայություններից կամ վատթարացնելով դրա որակը և ժամկետը։ Մյուս կողմից, այն առաջացնում է ֆինանսական կորուստ, քանի որ յուրաքանչյուր ուսուցման համար պետությունը զգալի ֆինանսական ռեսուրսներ է ծախսում, ներառյալ՝ ուսուցման ընթացքում վճարվող կենսաթոշակի գումարները։

Նման պայմաններում առկա է այնպիսի կառուցակարգի ներդրման անհրաժեշտություն, որը թույլ կտա հնարավորինս բացառել հիշյալ իրավիճակները՝ առավել ծանրակշիռ հիմքերի վրա դնելով Ակադեմիայի ունկնդիր դառնալու անձի որոշումը և դրանից հրաժարվելու հետևանքների կանխատեսումը, այդ թվում՝ պետության ծախսած միջոցների վերադարձը։ Այս առումով ուշագրավ է Մարդու իրավունքների եվրոպական դատարանի Շիտոսն ընդդեմ Հունաստանի գործով (գանգատ թիվ 51637/12) 19.10.2015թ. վճռի 94-րդ կետը, ըստ որի` «Դատարանը համարում է, որ ուսումնառությունից հետո զինվորական սպաների որոշակի ժամանակահատվածում պարտադիր ծառայության պարտավորությունն անբաժանելի է նրանց վստահված առաքելությունից : Զինված ուժերի միջոցների հաշվին վերապատրաստված սպաների ծառայության պարտավորության տևողությունը և պարտավորության դադարեցման պայմաններն ընդգրկված են պետությանը հայեցողության սահմաններում: Պետության սպաների և ռազմական բժիշկների վերապատրաստմանն ուղղությամբ կատարված ներդրումների եկամտաբերության և իր կարիքներին համապատասխան որոշակի ժամանակահատվածում բավարար կազմի ապահովման ցանկությունը հիմնավորում է որոշակի ժամանակահատվածում պարտավորություններից հրաժարվելու արգելքը և կենցաղային և ուսման այն բոլոր ծախսերի փոխհատուցման պահանջը, որոնք պետությունը կատարել է ուսման ողջ ընթացքում` ապահովելով տվյալ անձի վարձատրությունը և ընձեռելով սոցիալական արտոնություններ»։

4) Օրենքում բացակայում է Ակադեմիայի պրոֆեսորադասախոսական կազմի, նրանց իրավունքների և պարտականությունների դրույթներ։

ԵԴԽԽ կարծիքի 20-րդ կետի համաձայն. «Կարևոր է, որ վերապատրաստումն իրականացվի դատավորների և տվյալ ոլորտի փորձագետների կողմից։ Որպես վերապատրաստողներ պետք է ընտրվեն տվյալ մասնագիտական ոլորտում լավագույնները։ Նրանց ընտրությունը պետք է պատշաճ մակարդակով իրականացվի վերապատրաստման համար պատասխանատու մարմնի կողմից՝ հաշվի առնելով դասավանդվող առարկայի մասին վերջիններիս գիտելիքները և դասավանդման հմտությունները»։

Վերոշարադրյալի համատեքստում, հստակեցման կարիք ունի դասավանդման բնույթը, քանի որ հանրային ծառայության մեջ ներգրավված անձինք, այդ թվում՝ դատավորները չեն կարող վճարովի կատարել գիտական, կրթական և ստեղծագործական աշխատանքից տարբերվող աշխատանք:

**4. Օրենքը չի համապատասխանում օրենսդրական տեխնիկայի գործող կանոններին.**

Վերոշարադրյալը վկայում է Ակադեմիայի մասին նոր օրենք ընդունելու և հարակից օրենսդրությունում փոփոխություններ և լրացումներ կատարելու անհրաժեշտության մասին։

**2. Առաջարկվող կարգավորման բնույթը**

«Արդարադատության ակադեմիայի մասին» օրենքի և ««Հայաստանի Հանրապետության դատական օրենսգիրք» սահմանադրական օրենքում լրացումներ կատարելու մասին», ««Դատախազության մասին» օրենքում փոփոխություններ և լրացում կատարելու մասին», ««Հակակոռուպցիոն կոմիտեի մասին» օրենքում լրացում և փոփոխություն կատարելու մասին» օրենքների նախագծերով (այսուհետ՝ Նախագծեր) կարգավորվել են հետևյալ հարցերը.

1. ընդգծվել է Ակադեմիայի՝ որպես անկախ և ինքնակառավարվող ոչ առևտրային պետական կազմակերպության կարգավիճակը.

2. ամգրավել է Ակադեմիային բնականոն գործունեության համար անհրաժեշտ պատշաճ ֆինանսավորման պահանջը.

3. նախատեսվել է Ակադեմիայի բյուջետային հայտի վերաբերյալ Կառավարության առարկությունների դեպքում դրանք պետական բյուջեի նախագծի հետ Ազգային ժողով ներկայացնելու պահանջ.

4. վերանայվել է ռեկտորի ընտրության կարգը և նախատեսվել է ռեկտորի ընտրության մրցույթի երկրորդ փուլ անցկացնելու հնարավորություն.

5. Կառավարման խորհրդի կողմից ռեկտորի ընտրության անհնարինության դեպքում վերջինիս նշանակման լիազորությունը վերապահվել է Կառավարությանը.

6. սահմանվել են Կառավարության կողմից նշանակված ռեկտորի պաշտոնավարման նվազագույն և առավելագույն ժամկետները և այդ ժամկետում արտահերթ ընտրություն նշանակելու պահանջը.

7. նախատեսվել է Ակադեմիայի հետևյալ կառավարման համակարգը.

ա) Կառավարման խորհուրդ, որն իրականացնում է Ակադեմիայի կառավարման (ռեկտորի ընտրության, կանոնադրության փոփոխության, բյուջետային հայտի հաստատման, սեփականության նկատմամբ վերահսկողության, տարեկան հաշվետվության հաստատման և այլն) լիազորություններ: Կառավարման խորհրդի կազմում ի պաշտոնե ընդգրկվել են Արդարադատության նախարարը, Վճռաբեկ դատարանի նախագահը, Գլխավոր դատախազը, Բարձրագույն դատական խորհրդի նախագահը, քննչական մարմինների ղեկավարները և խորհրդակցական ձայնի իրավունքով՝ Ակադեմիայի ռեկտորը.

բ) Ակադեմիայի ռեկտոր, ով ապահովում է Ակադեմիայի ընթացիկ գործունեության ղեկավարումը.

գ) Գիտաուսումնական խորհուրդ, որն իրականացնում է ուսումնական գործընթացին առնչվող ընդհանուր (կարգերի ընդունում, աշխատանքների հրապարակման երաշխավորում և այլն) և անհատական (տարկետման հարցի լուծում, կարգապահական տույժի կիրառում և այլն) բնույթի հարցերի լուծում: Այս մարմնի կազմում նախատեսվել է անդամների լայն շրջանակ դատական իշխանությունից, դատախազությունից, քննչական մարմիններից՝ ապահովելով ոչ միայն ըստ շահագրգիռ մարմինների, այլ նաև ըստ մասնագիտացումների ներկայացուցչականությունը: Գիտաուսումնական խորհրդի կազմում ներկայացված են նաև իրավաբան-գիտնականններ և Ակադեմիայից ներկայացուցիչներ:

8. նախատեսվել են ուսուցման գործընթացի կատարելագործման ուղղված և առանձին հարցերի ճկուն կարգավորմանն ուղղված հետևյալ լուծումները՝

ա) ուսումնառության ժամանաքանակի և ժամկետի որոշման հարցը վերապահվել է Գիտաուսումնական խորհրդին.

բ) նախատեսվել է առնվազն երեք ունկնդրի առկայությունը՝ որպես ուսուցման գործընթացի կազմակերպման պահանջ.

գ) նախատեսվել է առանձին ուսուցման ծրագրի կազման և հաստատման պահանջ դատավորի թեկնածուի հավակնորդ այն ունկնդիրների համար, որոնք ունեն դատավորի օգնականի առնվազն հինգ տարվա մասնագիտական փորձառություն.

դ) նախատեսվել է և′ ուսուցման, և′ վերապատրաստման գործընթացներում համապատասխան ժամաքանակներից այն ունկնդիրներին ազատելու օրենսդրական հնարավորություն, ովքեր համապատասխան դասընթացի շրջանակում որպես դասախոս Ակադեմիայում ներգրավված են ուսուցման և վերապատրաստման գործընթացներում.

ե) սահմանվել է ունկնդիրների փորձաշրջանը, այդ թվում՝ դրա առանձին մասը Գիտաուսումնական խորհրդի սահամանած՝ ոլորտային պետական մարմիններում և ոչ պետական կազմակերպություններում անցնելու հնարավորություն.

զ) Գիտաուսումնական խորհրդին է վերապահվել փորձաշրջանի արդյունքները վերջնականապես գնահատելու հնարավորությունը՝ վերջինիս կողմից տրված բացասական գնահատականը նախատեսելով որպես համապատասխան դատավորների թեկնածուների հավակնորդների, դատախազների և քննիչների թեկնածությունների, հակակոռուպցիոն կոմիտեում ինքնավաոր պաշտոն զբաղեցնող անձանց թեկնածուների ցուցակից հանելու միջնորդություն ներկայացնելու հիմք.

է) վերանայվել է գնահատման և բողոքարկման հանձնաժողովների կազմը՝ ընգրկելով նաև Ակադեմիայի մեկական ներկայացուցիչ.

ը) Գիտաուսումնական խորհրդին է վերապահվել բողոքարկման հանձնաժողովի անդամների վարձատրության կարգը և պայմանները սահմանելու լիազորությունը.

թ) սահմանվել է Դատական դեպարտամենտում հայեցողական պաշտոնների անվանացանկում ներառված պաշտոն զբաղեցնող անձանց,  դատական դեպարտամետնում հայեցողական պաշտոնների անվանացանկում չներառված պաշտոն զբաղեցնող քաղաքացիական ծառայողների, Դատախազությունում հայեցողական պաշտոնների անվանացանկում ներառված պաշտոն զբաղեցնող անձանց, Քննչական կոմիտեում հայեցողական պաշտոնների անվանացանկում ներառված պաշտոն զբաղեցնող անձանց և քաղաքացիական ծառայողների՝ Ակադեմիայում վերապատրաստման պահանջ

9. նախատեսվել են ունկնդիրների և պրոֆեսորադասախոսական կազմի կարգավիճակի հստկացեցմանն ուղղված հետևյալ լուծումները՝

ա) սահմանվել են իրավունքներն ու պարտականություննները, հստակեցվել են կարգապահական պատասխանատվության ենթրակելու ընթացակարգերը.

բ) վերանայվել է կրթաթոշակի չափը.

գ) նախատեսվել ունկնդիրների մասնագիտական պատրաստման ընթացքում առանց վարձատրության իրավունքի պահպանման աշխատանքային պարտականությունների կատարումից ազատվելու կարգավորումներ.

դ) նախատեսվել է ուսուցումը ավարտելուց հետո համապատասխան պաշտոնում նշանակվելուց հրաժարվելու հիմքով ցուցակից հանվելու, ինչպես նաև նշանակումից հետո մեկ տարվա ընթացքում հրաժարական ներկայացնելու դեպքերում ուսուցման առնչությամբ կատարված ծախսերը պետությանը փոխհատուցելու պահանջ.

ե) սահմանվել է Ակադեմիայի պրոֆեսորադասախոսական կազմի կարգավիճակը.

10. Օրենքը համապատասխանեցվել է օրենսդրական տեխնիկայի գործող կանոններին:

**3. Նախագծերի մշակման գործընթացում ներգրավված ինստիտուտները.**

Նախագծերը մշակվել են Արդարադատության նախարարության և Արդարադատության ակադեմիայի կողմից Զարգացման իրավունքի միջազգային կազմակերպության (IDLO) աջակցությամբ՝ ԱՄՆ Դեսպանատան Թմրամիջոցների դեմ պայքարի և իրավապահ համագործակցության գրասենյակի (INL) ֆինանսավորմամբ։

**4. Ակնկալվող արդյունքը.**

Նախագծերի ընդունման դեպքում ակնկալվում է ստեղծել Ակադեմիայի նպատակների և դրանցից բխող գործառույթների պատշաճ իրականացման համար անհրաժեշտ ինստիտուցիոնալ հիմքեր և գործառնական մեխանիզմներ՝ հաշվի առնելով գործնականում արձանագրված խնդիրները և միջազգային չափանիշները:

**5. Օրենքների ընդունման կապակցությամբ պետական բյուջեի եկամուտներում և ծախսերում սպասվելիք փոփոխությունները.**

Նախագծերի ընդունման արդյունքում պետական բյուջեի եկամուտներում և ծախսերում փոփոխություններ չեն նախատեսվում։

**6. Կապը ռազմավարական փաստաթղթերի հետ**

Նախագծերի ընդունումը բխում է Կառավարության 2022 թվականի հուլիսի 21-ի թիվ N-1133-Լ որոշմամբ հաստատված Հայաստանի Հանրապետության դատական և իրավական բարեփոխումների 2022-2026 թվականների ռազմավարությունից և դրանից բխող գործողությունների ծրագրից: Մասնավորապես, Ռազմավարությամբ նախատեսվել է Արդարադատության ակադեմիայի գործունեությունը կանոնակարգող միասնական իրավական ակտի մշակում ռազմավարական ուղղությունը, որի շրջանակներում կարևորվել է Արդարադատության ակադեմիայի մասին օրենսդրության էական բարեփոխումների իրականացումը՝ այն համադրելի դարձնելով այժմյան զարգացումներին և գործող օրենսդրությանը:

Հաշվի առնելով վերոգրյալը՝ Ռազմավարությունից բխող գործողությունների ծրագրում նպատակ 12-ի՝ «Ռազմավարական այլ ուղղություններ» շրջանակում նախատեսվել է Արդարադատության ակադեմիայի գործունեությունը կանոնակարգող միասնական իրավական ակտ մշակելու ռազմավարական գործողությունը:

1. Հասանելի է հետևյալ հղմամբ՝ <https://cloud.mail.ru/stock/onr51rjR8gfrbJx7qLcSRuQq> [↑](#footnote-ref-1)